|  |  |
| --- | --- |
| ***Naslov:*** | **PRAVILNIK O OGRANIČENJIMA I ZABRANAMA PROIZVODNJE, STAVLJANJA U PROMET I KORIŠĆENJA HEMIKALIJA ("Sl. glasnik RS", br. 90/2013, 25/2015, 2/2016, 44/2017, 36/2018 i 9/2020)** |

|  |  |
| --- | --- |
| ***Rubrika:*** | VI-5 - Zaštita i unapređenje životne sredine (ekološka politika)/Zaštita od opasnih i otpadnih materija |

|  |  |
| --- | --- |
| ***Nivo dokumenta:*** | Republike Srbije |

|  |  |
| --- | --- |
| ***Glasilo:*** | **Službeni glasnik RS, broj 9/2020 od 04/02/2020** |

|  |  |
| --- | --- |
| ***Vrsta propisa:*** | Pravilnici |

|  |  |
| --- | --- |
| ***Propis na snazi:*** | 22/10/2013 -  |

|  |  |
| --- | --- |
| ***Verzija na snazi:*** | 12/02/2020 -  |

|  |  |
| --- | --- |
| ***Osnov za donošenje:*** | Na osnovu člana 49. st. 1. i 3. Zakona o hemikalijama ("Službeni glasnik RS", br. 36/09, 88/10, 92/11, 93/12 i 25/15), Ministar zaštite životne sredine donosi PRAVILNIK O IZMENI I DOPUNAMA PRAVILNIKA O OGRANIČENJIMA I ZABRANAMA PROIZVODNJE, STAVLJANJA U PROMET I KORIŠĆENJA HEMIKALIJA  |

|  |  |
| --- | --- |
| ***Donosilac:*** | Ministarstvo zaštite životne sredine |

|  |  |
| --- | --- |
| ***Natpropis:*** | ZAKON O HEMIKALIJAMA ("Sl. glasnik RS", br. 36/2009, 88/2010, 92/2011, 93/2012 i 25/2015) |

|  |  |
| --- | --- |
| ***Uneto u bazu:*** | 06/02/2020 |
| **PRAVILNIK****O OGRANIČENJIMA I ZABRANAMA PROIZVODNJE, STAVLJANJA U PROMET I KORIŠĆENJA HEMIKALIJA***("Sl. glasnik RS", br. 90/2013, 25/2015, 2/2016, 44/2017, 36/2018 i 9/2020)* |

**1. Uvodna odredba**

**Član 1**

Ovim pravilnikom propisuju se ograničenja i zabrane proizvodnje, stavljanja u promet i korišćenja hemikalija (u daljem tekstu: ograničenja i zabrane), zabranjeni odnosno dozvoljeni načini korišćenja, kao i drugi uslovi za proizvodnju, stavljanje u promet i korišćenje supstanci, smeša ili proizvoda koji predstavljaju neprihvatljiv rizik po zdravlje ljudi i životnu sredinu.

Ograničenja i zabrane iz stava 1. ovog člana odnose se na: određene opasne supstance, smeše ili proizvode; dugotrajne organske zagađujuće supstance; ukupan sadržaj isparljivih organskih jedinjenja u određenim premazima (boje i lakovi) koji se nanose na zgrade, njihovu opremu i ugradne delove kao i u određenim sredstvima i premazima za reparaciju drumskih vozila ili njihovih delova pri popravljanju, konzervaciji ili dekoraciji van proizvodnih pogona.

**2. Značenje pojmova**

**Član 2**

Pojedini izrazi upotrebljeni u ovom pravilniku imaju sledeće značenje:

1) *intermedijer* jeste supstanca koja se proizvodi da bi se u hemijskom procesu sinteze (u daljem tekstu: sinteza) upotrebila za dobijanje druge supstance, a intermedijer može biti:

(1) *neizolovani intermedijer* je intermedijer koji se tokom sinteze ne uklanja iz opreme u kojoj se odvija sinteza (osim u slučaju uzorkovanja). Ova oprema uključuje reakcionu posudu i pripadajuću opremu kao i svu opremu kroz koju supstanca prolazi tokom kontinualnog ili šaržnog postupka, uključujući cevovod koji se koristi za prebacivanje iz jedne posude u drugu radi sprovođenja naredne faze sinteze, osim posuda za skladištenje i drugih posuda u kojima se supstanca čuva nakon proizvodnje;

(2) *interno izolovani intermedijer* je intermedijer koji ne ispunjava kriterijume neizolovanog intermedijera, a čija se proizvodnja kao i sinteza druge supstance iz tog intermedijera odvija na istoj lokaciji koju koristi jedno ili više pravnih lica;

(3) *izolovani intermedijer* koji se transportuje je intermedijer koji ne ispunjava kriterijume neizolovanog intermedijera i koji se prevozi između lokacija ili isporučuje na druge lokacije;

2) *isparljivo organsko jedinjenje (Volatile organic compound,* u daljem testu: VOC) jeste bilo koje organsko jedinjenje koje ima početnu tačku ključanja jednaku ili manju od 250°C na standardnom pritisku od 101,3 kPa;

3) *VOC sadržaj* jeste masa isparljivih organskih jedinjenja prikazana u gram/litru (g/l), koja ulazi u sastav smeše koja je pripremljena za korišćenje, osim mase isparljivih organskih jedinjenja u smeši koja hemijski reaguju u toku sušenja tako da učestvuju u formiranju filma premaza;

4) *organsko jedinjenje* jeste bilo koje jedinjenje koje se sastoji od ugljenika i jednog ili više drugih elemenata kao što su: vodonik, kiseonik, sumpor, fosfor, silicijum, azot ili halogeni elementi, osim oksida ugljenika, neorganskih karbonata i bikarbonata;

5) *organski rastvarač* jeste bilo koje isparljivo organsko jedinjenje, koje se koristi samostalno ili u kombinaciji sa drugim sredstvima za rastvaranje ili razređivanje sirovina, smeša, ili otpadnog materijala, a koristi se i kao sredstvo za čišćenje pri rastvaranju zagađujućih supstanci, kao disperziono sredstvo, kao sredstvo za regulaciju viskoznosti, kao surfaktant, kao omekšivač ili kao konzervans;

6) *premaz* jeste bilo koja smeša koja uključuje sve organske rastvarače ili smeše koje sadrže organske rastvarače, potrebne za njegovu primenu pri formiranju filma za dekorativne, zaštitne ili druge funkcionalne površinske efekte;

7) *premaz na bazi vode (Water-borne coatings,* u daljem tekstu: WB) jeste premaz čiji se viskozitet reguliše upotrebom vode;

8) *premaz na bazi rastvarača (Solvent-borne coatings,* u daljem tekstu: SB) jeste premaz čiji se viskozitet reguliše upotrebom organskih rastvarača;

9) *film* jeste neprekidan sloj premaza nastao kao rezultat jednog ili više slojeva premaza na podlozi;

10) *ekstender ulja* jesu procesna ulja ili ulja za omekšavanje koja se dodaju pri proizvodnji automobilskih guma ili drugih gumenih proizvoda;

11) *Bay protons* jesu određeni vodonikovi atomi *(Bay Region Hydrogens)* aromatskih jedinjenja, koji su pokazatelji aromatičnosti ekstender ulja;

12) *reparacija* označava popravku filma premaza sa zaštitnom i dekorativnom funkcijom koja se obavlja van industrijskih postrojenja;

13) *masterbač (masterbatch)* jeste koncentrat smeše pigmenata i aditiva koji se zagrevanjem inkapsulira u polimerni materijal, čijim se hlađenjem i sečenjem dobija granulat koji se koristi u proizvodnji plastike;

14) *reaktivni rastvarač* jeste organsko jedinjenje koje tokom procesa sušenja odnosno očvršćavanja reaguje sa drugim komponentama smeša i ulazi u sastav filma odnosno mase sredstava za reparaciju vozila;

15) *lemljenje* jeste proces spajanja korišćenjem legura i zagrevanjem na temperaturi iznad 450°C;

16) *prvo stavljanje* u promet jeste prvo dostavljanje hemikalije za distribuciju i korišćenje na tržištu Republike Srbije, sa ili bez naknade.

**3. Ograničenja i zabrane proizvodnje, stavljanja u promet i korišćenja određenih opasnih supstanci, smeša ili proizvoda**

**Član 3**

Ograničenja i zabrane za određene opasne supstance, smeše ili proizvode dati su u Listi ograničenja i zabrana proizvodnje, stavljanja u promet i korišćenja određenih opasnih supstanci, smeša i proizvoda (u daljem tekstu: Lista ograničenja i zabrana).

Lista ograničenja i zabrana iz stava 1. ovog člana sadrži: redni broj ograničenja i zabrane; naziv supstance, grupe supstanci ili smeša, CAS broj i EC broj supstance; ograničenja ili zabrane (i to: opis ograničenja ili zabrane, izuzetke od propisanih odredbi, uslove za proizvodnju, stavljanje u promet i korišćenje hemikalija i proizvoda, kao i rokove od kada ograničenja i zabrane koje se iz tehničkih, socijalnih i ekonomskih razloga ne mogu odmah primeniti postaju obavezne za primenu).

**Član 4**

Ako se ograničenja i zabrane iz člana 3. ovog pravilnika odnose na grupu supstanci koje su klasifikovane u određenu klasu opasnosti ili pripadaju istoj grupi jedinjenja, umesto naziva supstance, u Listi ograničenja i zabrana navedena je klasa opasnosti ili naziv grupe jedinjenja kojoj supstance pripadaju.

Pojedine supstance iz stava 1. ovog člana date su u Spisku supstanci koje su klasifikovane u određene klase opasnosti ili pripadaju istoj grupi jedinjenja (u daljem tekstu: Spisak supstanci).

**Član 5**

Spisak supstanci sastoji se iz tabela koje se odnose na određenu klasu i kategoriju opasnosti i određeni redni broj ograničenja i zabrana (Tabele 1-7) ili na određenu grupu jedinjenja i određeni redni broj ograničenja i zabrana (Tabele 8. i 9) i Listu metoda za testiranje azoboja (Tabela 10).

Tabele iz stava 1. ovog člana koje se odnose na određenu klasu i kategoriju opasnosti sadrže:

1) Tabele 1-6: hemijski naziv supstance (a gde je potrebno radi identifikacije supstance i njen bliži opis); indeks broj; EC broj; CAS broj i slovnu oznaku napomene koja bliže određuje supstancu na koju se odnosi ograničenje odnosno zabrana, a čije značenje je dato u propisu kojim se uređuje spisak klasifikovanih supstanci;

2) Tabela 7: hemijski naziv supstance, EC broj i CAS broj.

Tabele koje se odnose na određenu grupu jedinjenja (Tabele 8. i 9) sadrže: redni broj; hemijski naziv supstance ili smeše; indeks broj; EC broj i CAS broj.

Tabela 10. sadrži: redni broj; naslov standarda i oznaku standarda.

**Član 6**

Ograničenja i zabrane iz člana 3. ovog pravilnika ne primenjuju se na supstance, smeše i proizvode ako se oni koriste u naučno-istraživačke svrhe ili kao referentni standardi u laboratorijskim ispitivanjima.

**Član 7**

Lista ograničenja i zabrana iz člana 3. ovog pravilnika data je u Prilogu 1. Deo 1, a Spisak supstanci iz člana 4. ovog pravilnika dat je u Prilogu 1. Deo 2. ovog pravilnika.

Prilog 1. odštampan je uz ovaj pravilnik i čini njegov sastavni deo.

**4. Ograničenja i zabrane proizvodnje, stavljanja u promet i korišćenja dugotrajnih organskih zagađujućih supstanci**

**Član 8**

Ograničenja i zabrane za dugotrajne organske zagađujuće supstance (u daljem tekstu: POPs supstance) dati su u Listi ograničenja i zabrana POPs supstanci.

Lista iz stava 1. ovog člana data je u Prilogu 2. koji ovog pravilnika i sadrži: naziv supstance; CAS broj; EC broj i izuzetke i napomene.

Prilog 2. odštampan je uz ovaj pravilnik i čini njegov sastavni deo.

**Član 9**

Izuzetno od člana 8. ovog pravilnika ograničenja i zabrane se ne primenjuju na POPs supstance koje se koriste u naučno-istraživačke svrhe ili kao referentni standardi u laboratorijskim ispitivanjima ili su prisutne kao nenamerno proizvedene zagađujuće supstance u supstancama, smešama ili proizvodima.

**5. Ograničenja ukupnog sadržaja isparljivih organskih jedinjenja**

**Član 10**

Ograničenja ukupnog sadržaja isparljivih organskih jedinjenja (u daljem tekstu: VOC) u određenim premazima (boje i lakovi) koji se nanose na zgrade, njihovu opremu i ugradne delove, kao i u određenim sredstvima i premazima za reparaciju drumskih vozila ili njihovih delova pri popravljanju, konzervaciji ili dekoraciji van proizvodnih pogona data su u Listi A: maksimalno dozvoljene vrednosti sadržaja VOC u premazima (boje i lakovi) koji se nanose na zgrade, njihovu opremu i ugradne delove (u daljem tekstu: Lista A) i u Listi B: maksimalno dozvoljene vrednosti sadržaja VOC u sredstvima i premazima za reparaciju vozila (u daljem tekstu: Lista B).

Lista A sadrži: oznaku podkategorije; podkategoriju premaza; bazu premaza (premazi na bazi vode - WB i premazi na bazi organskih rastvarača - SB); maksimalno dozvoljene vrednosti sadržaja VOC u premazima pripremljenim za korišćenje izražene u g/l sa datumima početka primene ograničenja od 1. juna 2012. godine (Faza I) i od 1. decembra 2013. godine (Faza II).

Lista B sadrži: oznaku podkategorije; podkategoriju sredstva i premaza; vrstu sredstva i premaza; maksimalno dozvoljene vrednosti sadržaja VOC u sredstvima i premazima pripremljenim za korišćenje izražene u g/l sa datumom početka primene ograničenja od 1. juna 2012. godine.

Liste iz stava 1. ovog člana date su u Prilogu 3. Deo 1.

U Prilogu 3. Deo 2. date su definicije podkategorija premaza (boje i lakovi) koji se nanose na zgrade, njihovu opremu i ugradne delove i definicije podkategorija smeša (sredstava i premaza) koji se koriste za reparaciju drumskih vozila.

Prilog 3. odštampan je uz ovaj pravilnik i čini njegov sastavni deo.

**Član 11**

Za svaki premaz i sredstvo iz člana 10. stav 1. ovog pravilnika pripremljeno za korišćenje određuje se sadržaj VOC u okviru maksimalno dozvoljenih vrednosti sadržaja VOC datih u listama iz člana 10. stav 1. ovog pravilnika.

U premazima koji sadrže manje od 15% VOC i koji ne sadrže reaktivne rastvarače, sadržaj VOC određuje se metodom SRPS ISO 11890-2.

U premazima koji sadrže jednako ili više od 15% VOC i koji ne sadrže reaktivne rastvarače, sadržaj VOC određuje se metodom SRPS ISO 11890-2 i SRPS ISO 11890-1.

Sadržaj VOC kada je u premazu prisutan reaktivni razređivač određuje se metodom SRPS H.C8.065.

**Član 12**

Izuzetno od člana 10. ovog pravilnika ograničenja se ne primenjuju na aerosol i premaz koji se koristi samo u industrijskim postrojenjima.

Izuzetno od člana 10. ovog pravilnika za namene restauracije i održavanja zgrada i vozila označenih od strane nadležnih organa kao istorijske i kulturne vrednosti, ministarstvo nadležno za zaštitu životne sredine može dati saglasnost za prodaju i kupovinu u ograničenim količinama za premaze koji ne ispunjavaju zahteve date u Listama A i B ovog pravilnika.

**Član 13**

Etiketa odnosno ambalaža za premaze (boje i lakovi) i sredstva i premaze za reparaciju drumskih vozila iz člana 10. stav 1. ovog pravilnika, pored podataka utvrđenih propisom o klasifikaciji, pakovanju, obeležavanju i oglašavanju hemikalija sadrži i podatke o:

1) slovnoj oznaci Liste iz člana 10. stav 1. ovog pravilnika;

2) podkategoriji premaza (boja i lakova) ili slovnoj oznaci te podkategorije napisanoj ćiriličkim ili latiničkim pismom po azbučnom ili abecednom redosledu;

3) podkategoriji sredstava i premaza za reparaciju vozila ili slovnoj oznaci te podkategorije napisanoj ćiriličkim ili latiničkim pismom po azbučnom ili abecednom redosledu;

4) maksimalno dozvoljenim vrednostima sadržaja VOC datim u listama iz člana 10. stav 1. ovog pravilnika;

5) ukupnom sadržaju VOC u smeši pripremljenoj za korišćenje određenom u skladu sa članom 11. ovog pravilnika.

**6. Prelazna odredba**

**Član 14**

Premazi (boje i lakovi) koji se nanose na zgrade, njihovu opremu i ugradne delove koji su proizvedeni pre datuma početka primene ograničenja iz člana 10. stav 2. ovog pravilnika mogu se stavljati u promet godinu dana od početka primene ovih ograničenja za Fazu II.

Supstance, smeše i proizvodi za koje su propisana ograničenja i zabrane mogu ostati u prometu najduže godinu dana od datuma navedenog u koloni Ograničenja i zabrane u Prilogu 1, Deo 1. - Lista ograničenja i zabrana.

**7. Završne odredbe**

**Član 15**

Danom stupanja na snagu ovog pravilnika prestaje da važi Pravilnik o ograničenjima i zabranama proizvodnje, stavljanja u promet i korišćenja hemikalija koje predstavljaju neprihvatljiv rizik po zdravlje ljudi i životnu sredinu ("Službeni glasnik RS", br. 89/10, 71/11, 90/11 i 56/12).

**Član 16**

Ovaj pravilnik stupa na snagu osmog dana od dana objavljivanja u "Službenom glasniku Republike Srbije".

**Sledeći**